text:
Panangusar iti Diksionario
Suroten daytoy a diksionario ti kontemporaneo a wagas ti pannakaisurat ti pagsasao nga Ilokano.
Bubuklen daytoy a wagas ti pammigbig kadagiti amin nga uni ti daytoy a pagsasao a kas ar-aramaten iti agdama.
Dagitoy nga uni—tallupulo ti kadagupan dagitoy—ket dagiti sumaganad, agraman ti ejemplo ti pannakabalikasda.
a, ama
b, babai
c, Cordillera
ch, China
d, daniw
e, elefante
f, federalismo
g, Gaddang
h, Hawaii
i, Ivatagan
j, Jose
k, Kailokuan
l, law-ang
ll, Llanes
m, mangga
n, nanang
ñ, niño
ng, nganga
o, oras
p, pisos
q, Quezon
r, rebelde
s, santo
t, talibagok
u, ulo
v, vinta
w, waig
x, xerox
y, yarda
z, zero
Iti panagaramat kadagitoy nga uni, makita a saanen a nagpakulong ti baro a wagas ti panagsirig iti pagsasao nga Ilokano kadagiti nariingan a wagas a mangibagbaga (a) a nasken ti panagrespetar iti tradision ken (b) a nasken a sumurot ti pagsasao nga Ilokano iti wagas ti kunkunada a nailian a pagsasao a nakabasar iti Tagalog.
Saan a mamati daytoy a kontemporaneo a diksionario kadagitoy gapu kadagitoy a rason: (a) nagbaliwen ti langa ti pagsasao nga Ilokano sipud pay idi maipablaak iti Ilokano ti patarus ni Fray Lopez a katekismo ni Cardinal Bellarmino, ti Doctrina Cristiana; (b) addaan bukod nga energia ti pagsasao nga Ilokano iti labes ti energia ti Tagalog (a basar ti makunkuna a nailian a lengguahe), energia a nagtaud iti agdama a padas ni Ilokano iti man Ilocos wenno kadagiti amin a komunidad nga ayanna, iti man Filipinas wenno kadagiti diasporiko a komunidad; (c) addaan sirmata iti panagpampanunot maipapan iti pagsasao nga Ilokano, ket daytoy a sirmata ti mangiduron iti daytoy a kas universal a mangibabaet iti di agressat a panagmennamenna ni Ilokano kadagiti amin a nabugas a padasna; ken (d) addaan akem ti pagsasao nga Ilokano iti mamagwayawaya gapu ta kritikal nga edukasion dagiti amin nga Ilokano, partikular ti akem daytoy iti panangipapilit a dinto kaano man makadur-as ni Ilokano ken ti komunidadna no saan a mangrugi iti panangpadur-as iti nakemna nga ibabaet dagiti sorpresa ken kinapudno nga adda iti lubong ti bukodna mismo a pagsasaona.
Saan met a mamati daytoy a diksionario iti ballaag dagiti purista a mangibagbaga a ti pannakabagi ti maysa a pagsasao ket ti rurogna—rurog a makita laeng sakbay ti kolonisado a padas, wenno sakbay ti padas iti interaksion kadagiti sabali a kultura ken pagsasao.
Ketdi, deskribiren daytoy a diksionario amin a padas ni Ilokano, iti man Ilocos wenno iti sabali a lugar a pakairaman dagiti posible a dialekto a rimkuas ken rumrumkuas kadagiti nagkaadu ken nakabakbaknang a padasna iti panagallaallatiwna—iti panagbayanggudawna iti labes dagiti nakipet a komunidadna iti Ilocos, a pinakipet ti managallaalla a kananakemna.
Iti panagbulod, ken panangbigbig iti kastoy a panagbulod, dua a wagas ti inusar daytoy a diksionario: (a) buloden ngem paggarawen ti binulod a kas natural a balikas iti pagsasao babaen ti panangipatarus iti daytoy iti natural nga uni dagiti balikas, wenno (b) buloden a kas kompleto a sao, ket pagbalinen a natural babaen ti panangsansan iti panagaramat iti daytoy.
Adu dagiti nakautangan ti pagsasao nga Ilokano tapno agbalin daytoy a nabaknang a kultural a rekursos ni Ilokano. Sumagmamano kadagitoy a bubon ti makita iti baba:
Akk, Akkadiano
Akl, Aklanon
Ap, Apayao
Ar, Aramaic, wenno Aramaiko
Arb, Arabic, wenno Arabiko
Arw, Arawakan
Aus, Australian (Ingles)
AusA, Australian (aboriginal)
Az, Aztec
Bag, Bagobo
Bgo, Bago
Bik, Bikol
Blt, Balti
Bal, Balinese
Bor, Borneo
Ber, Berber
Bol, Bolinao
Bon, Bontoc
Cant, Cantonese
CenAm, (variedad a Central nga Americano)
Cham, Chamorro
Chav, Chavacano
Chk, Chuukese
Chn, Chinese
Crb, Caribe
Czk, Czech
Dyk, Dyak
Dch, Dutch
Egp, Egipso
Eng, Ingles
Esp, Esperanto
Eth, Ethiopian
Ew, Ewe
Fij, Fiji
Fn, Fon
Fr, French
Fuk, Fukien, wenno Fukien a Chinese
Gad, Gaddang
Gal, Galician
Ger, Germanic
Grk, Greek
Haw, Hawaiian
HaP, Hawaii Ilokano, wenno Ilokano a Pidgin
Heb, Hebrew
HGer, High German (wenno Aleman a pangliterario)
Hil, Hiligayon
Hok, Hokkien
Hnd, Hindi
Ib, Ibanag
Iba, Ibaloi
If, Ifugao
Igb, Igbo
Ika, Ikalahan, wenno Kalanguya
Ilg, Ilonggo
Ilk, Daan nga Ilokano
Ind, Indonesian
Ir, Iranian
Itn, Itneg
Is, Isinay
It, Itawis
Ital, Italian
Ivt, Ivatan
Jap, Japanese
Jav, Javanese
Kag, Kagayanon
Kal, Kalinga
Kly, Kalanguya
Kan, Kankanaey
Kap, Kapampangan, wenno Pampanga
Kin, Kinaray-a
Kor, Korean
Kuy, Kuyunon
L, Latin
Lao, Laotian
Mag, Maguindanao
Mal, Malay
Malb, Malabar, wenno Malayalam
Man, Manobo
Mng, Mongolian
Mang, Mangyan
Mao, Maori (iti Cook Islands)
Mar, Marshallese
Marq, Marquesas
Maw, Maranao
May, Mayan
Mex, Mexican (a variedad ti Español)
Nhl, Nahuatl, wenno Aztec
OFr, Old French (wenno Daan a Frances)
Pal, Palauan
Palw, Palawanon, dialekto iti Palawan
PEP, Proto-East-Polynesian
Per, Persian
Ph, Phoenician
PhE, Philippine English (wenno Ingles iti Filipinas)
PMP, Proto-Malayo-Polynesian
Png, Pangasinan
Prt, Portuguese
PrtB, Portuguese Brazilian (wenno variedad ti Portogese idiay Brazil)
PrP, Proto-Polynesian
Rot, Rotuman
Rus, Russian
Sata, Satawalese
Sam, Sambali
Samo, Samoan
SCre, Santiago Creole
Sin, Sinhalese
Sk, Sanskrit
SLt, Samar-Leyte (syn. Waray): Samar-Leyte ti us-usaren daytoy a diksionario
Sub, Subanen
Sul, Sulu
Sum, Sumerian
Sur, Surigaonon
Sp, Spanish
Swed, Swedish
Tag, Tagalog
Tgbn, Tagbanua
Tah, Tahitian
Tai, Taino
Tam, Tamil
Th, Thai
Tgn, Tingguian
Tib, Tibetan
Tibo, Tiboli
Tong, Tongan
Trk, Turkish
Tsw, Tswana (wenno Setswana)
Urd, Urdu
Viet, Vietnamese
Vis, Visayan, Bisayan, Sebuano, wenno Cebuano Visayan
Yak, Yakan
Yap, Yapese
Yid, Yiddish
Yor, Yoruba
Zam, Zambali
Ipakita dagitoy a nakautangan ti pagsasao nga Ilokano a saan a nagbalin a mangurkuranges daytoy gapu iti panagbulodna.
Ketdi, iti panagbulodna—ken panangtagikuana kadagitoy a binulodna iti wagas ti apropriasion—bimmaknang ti panagipeksa ni Ilokano iti expansivo a padasna iti biag, iti komplexidad ti kontemporaneo a panagbiagna, ken iti komprehensivo nga istruktura ti pannakilangenlangenna iti sabali.
Ti sirmata daytoy a diksionario ket ti agtultuloy koma nga apropriasion manipud kadagiti sabali pay a bubon tapno iti kasta ket makapudno ti maysa a diksionario nga Ilokano a mangiladawan iti padas ni Ilokano iti agdama.
Iti panagipresentar kadagiti balikas, imbasar daytoy a diksionario ti panagilista babaen ti mapattapatta a produktivo a kapabilidad ti maysa a balikas.
Dua a kapanunotan ti nagsukog iti presentasion: ti panangsirig iti pagsasao nga Ilokano iti lente ti produktivo nga aspekto (a) dagiti balikas a pangtignay ken (b) dagiti balikas a pangnagan.
Iti daytoy a diksionario, ubog ti pagsasao nga Ilokano dagitoy, ket dagitoy ti naikkan iti importansia iti panagilista kadagiti balikas, gapuna a namarkaan ti adu kadagitoy iti ‘the act of’ (nga indikasion ti verbal a karakter dagitoy), ‘a situation’, ‘the condition of’ (ken dadduma pay a pangmarka tapno iti kasta ket mapagtimaanan ti agbasbasa nga adu ti posibilidad ti maysa a balikas.
Adda dagiti ejemplo kadagiti dadduma a balikas, kas wagas ti panangisuro numan pay mabilbilang laeng dagitoy; kasta met nga adda dagiti balikas a naikkan iti wagas ti panangtingiting kadagitoy iti angkla ti derivasion tapno laeng maipakita dagitoy a posibilidad, ken tapno maikkan dagiti agad-adal iti lengguahe nga Ilokano iti idea no kasano nga aggaraw ti maysa a balikas.
Amin dagitoy ket naaramat iti daytoy a diksionario gapu iti maysa a rason: kangrunaan a panggep daytoy a diksionario ket maiyadal kadagiti agad-adal dagiti komplikado a wagas ti panangipateg iti maysa a pagsasao, iti bukod a pagsasao.
Adda pay dagiti marka a naaramat tapno maisuro kadagiti agad-adal dagiti komplexidad ti pagsasao nga Ilokano:
abb., abbreviated form, abbreviation; kasta met a cont., contraction: para iti balikas a naiyababa
ant., antonym: kasungani a kaipapan ti maysa a balikas; saan unay nga adu ti adda iti daytoy a diksionario
alt., altered: maysa a balikas a nagbaliw. Kas pagarigan: ‘demontres,’ fr Sp ‘demonio’ fr Grk ‘daimonia’
bib., biblical: manipud kadagiti konsepto iti Kristiano a Biblia
br., brand; a trademark: nagan ti maysa a produkto, wenno kompania
BCE, before the common era; kaibatogan ti before the Christian era, wenno sakbay ti panawen a Kristiano
CE, common era; kaibatogan ti Christian era, wenno panawen a Kristiano
cf., confer, refer to; wagas a panangipakita iti nabaknang a panaggaraw ti maysa a balikas, kas koma ti panagbalin daytoy a pangtignay iti nadumaduma a forma, wenno panagbalinna a substantivo, wenno pangnagan; mairaman pay ditoy ti posible a sinonimo
cont., contraction, cf. abb., wenno pangababaan
der., derivative: balikas a posible a naggapu iti kaarngi a balikas, wenno ramut, wenno sanga
dim., diminutive: panangipakita iti kalidad a bassit, kas koma ti Manolito, a bassit a Manuel
dlt., dialectal, Hawaiian Ilokano: ti partikular nga aramat ti Ilokano kadagiti diasporiko a komunidad kas koma ti komunidad dagiti Ilokano iti Hawaii
dlt., Ilk. dialectal: ti variedad nga Ilokano kadagiti komunidad dagiti Ilokano iti Filipinas
ex., example: por ejemplo, kas pagarigan
exc., exception: saan a mairaman, wenno malaksid
exp., expression: Hoy!, Psst! (Limitado kadagiti kultural a padas dagiti Ilokano; no dadduma, namarkaan dagitoy nga inj, wenno interjection, no adda posibilidadna a dakdakkel ti sakup ti nasao nga expresion, iti labes ti kultura nga Ilokano)
eup., euphemization: eufemisasion, ti panangiyebkas iti isu met laeng a balikas, ngem iti wagas a nabalbaliwan bassit, tapno taeng mapalag-an ti dagsen dayta a balikas
f., feminine: feminino, iti parentesis nga (f) kalpasan ti entrada
fig., figurative: baro a kaibatogan ti balikas, binulod man wenno indigeno, ngem kaibatogan a partikular kadagiti Ilokano; mainaig iti idex
folk., folk: maipapan iti indigeno a filosopia ken epistemologia dagiti Ilokano
fr., from, derived from: naibasar iti, nakabasar iti, wenno naggapu iti (dayta a balikas)
idex., idiomatic expression: balikas wenno frase a ti kaibatoganna ket rumkuas iti literal a kaipapanan dayta a balikas tapno iramanna ti kultural a padas dagiti Ilokano; makikabagian iti fig, ngem ti fig ket limitado iti baro a kaibatogan ti sao, islang, wenno frase
i.e., id est, that is to say: kayatna a sawen, kas koma, iti daytoy a kontexto, iti kastoy a kontexto
inj., interjection: arkos ti dila, arkos ti sao, kadawyan a pagsasao
int., intensified interjection: nakarkaro pay nga arkos ti dila, intensifikado a kadawyan a pagsasao
lit., literal: ti literal a kaiyulogan ti maysa a balikas, wenno frase
m., masculine: maskulino, iti parantesis nga (m) kalpasan ti entrada
med., medical: mangipakita nga adda relasion daytoy iti mediko, wenno salun-at
meta., metathesis: panagbaliw ti urnos dagiti letra iti isu met laeng a balikas
nct., not certain: di sigurado
neg., negative: negativo (a kaipapanan)
neo., neologism, portmanteau: neologismo, wenno baro a balikas manipud iti napagtibnok a dua wenno ad-adu pay a balikas
nom., nominalization: nominalisasion, ti panagbalin ti maysa a balikas a kas pangnagan
off., offensive: ofensivo: makapasakit a kaibatogan, wenno makaperdi iti sayaat ti panagdengngeg
ono., onomatopoeia, onomatopoeic: manipud iti uni ti aglawlaw, wenno uni ti nakaparsuaan a nagbalin a pangtulad a balikas
philo., philosophy: aggapu iti filosopia
pop., popular, wenno aggapu iti kultura a popular, kas koma ti Pidgin Ilokano. Kas pagarigan: ‘da kine,’ (the kind) ‘bader,’ (bother) ‘kol-ap’ (call up)
pos., positive: ti positivo a kaipapanan ti balikas, saan a negativo
prl., plural: dua ken ad-adu pay
prob., probably: a possible etymology; also poss., possibly, in other entries: posible a naggapuan ti agdama a balikas
prov., proverb: proverbio
pte., popular term: ti popular a pannakaaramat ti balikas
sing., singular: maysa, maymaysa
str., stress; syllabic stress, presented as follows: str 1, 2, 3 4: panangipakita iti wagas ti panangibalikas iti maysa a balikas, a posible nga indikasion ti panagbaliw ti kaipapananna. Kas koma: ‘str. 1, 4’: ti panangipadagsen ket iti silaba 1 ken 4
syn., synonym: sinonimo: isu met laeng a kaipapanan
s. n., scientific name, binomial name: nagdua a nagan (iti Latin) nga indikasion ti nagan ti mula wenno ayup kas aramat ti sientifiko a komunidad
tech., technical, technological: teknika, wenno teknologikal, aramat a balikas iti teknologia ken siensia
translit., transliteration: transliterasion: ti pannakaisurat ti maysa a balikas iti wagas a letra por letra manipud iti uni (iti sabali a lengguahe)
var., variety: variedad, wenno sabali a pannakaisurat


c: text/html

text:
Kayapa, Nueva Vizcaya
Ti Kayapa ket maysa a maika-3 a klase nga ili iti probinsia ti Nueva Vizcaya iti Filipinas.
Dagiti baranggay[urnosen | urnosen ti taudan]
Ti ili ti Kayapa ket nabingbingay a politikal iti 30 a barbaranggay.[2]
- Acacia
- Amelong Labeng
- Ansipsip
- Baan
- Babadi
- Balangabang
- Banao
- Binalian
- Besong
- Cabalatan-Alang
- Cabanglasan
- Kayapa Proper East
- Kayapa Proper West
- Mapayao
- Nansiakan
- Pampang (Poblacion)
- Pangawan
- Pinayag
- Pingkian
- San Fabian
- Talecabcab
- Tubongan
- Alang-Salacsac
- Balete
- Buyasyas
- Cabayo
- Castillo Village
- Latbang
- Lawigan
- Tidang Village
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Nueva Vizcaya". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Hulio 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Nueva Vizcaya". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)

robotstxt: allowed

filter: keep


text:
Huebes, Enero 11
Adtoy! Pagbalbalinek a baro ti amin a bambanag. . . . Isuratmo, agsipud ta dagitoy a sasao matalek ken napudnoda.—Apoc. 21:5.
Bayat nga umas-asideg ti panungpalan, ad-adda pay a masapul nga ikasabatayo ti naimbag a damag maipapan iti Pagarian! (Mar. 13:10) Talaga nga itampok ti naimbag a damag ti di kaikarian a kinamanangngaasi ni Jehova. Laglagipentayo koma dayta no mangasabatayo. Ti panggeptayo ket tapno maidaydayaw ni Jehova. Maaramidantayo dayta no ibagatayo kadagiti tattao nga amin a kari maipapan kadagiti bendision iti baro a lubong ket ebkas ti kinamanangngaasi ni Jehova. No kasabaantayo ti sabsabali, ilawlawagtayo nga iti sidong ti panagturay ti Pagarian ni Kristo, naan-anayton a sagrapen dagiti tattao ti epekto ti subbot ken in-inut nga agbalinda a perpekto. Kuna ti Biblia: “Ti mismo a sangaparsuaan met mawayawayaanto iti pannakaadipen iti panagrupsa ken maaddaan iti nadayag a wayawaya ti annak ti Dios.” (Roma 8:21) Mapasamak laeng dayta gapu iti naisangsangayan a kinamanangngaasi ni Jehova. w16.07 4:17-19
Biernes, Enero 12
Ipaay koma ti lalaki iti asawana ti karbenganna; ngem ti babai aramidenna met koma ti isu met laeng iti asawana.—1 Cor. 7:3.
Saan a mangipaay ti Biblia kadagiti espesipiko a pagannurotan iti kita ken pagpatinggaan ti gagangay a seksual a panagdenna, ngem nadakamat ti panangipakita iti panangipateg. (Sol. 1:2; 2:6) Masapul nga ipakita dagiti Kristiano nga agassawa ti dungngo iti maysa ken maysa. No addaantayo iti nabileg a panagayat iti Dios ken iti kaarruba, saantayo nga ipalubos nga adda asinoman wenno aniaman a mangdadael iti panagasawa. Nagproblema wenno nadadael pay ketdi ti panagasawa ti dadduma gapu iti masansan a panagbuya ti maysa nga asawa iti pornograpia. Masapul nga iwaksi ti aniaman a pakaawisan iti daytoy wenno ti seksual a tarigagay iti saan nga asawa. Uray ti panangipakita iti interes iti saanmo nga asawa ket saan a naayat, ket masapul a liklikan dayta. No laglagipentayo nga ammo ti Dios ti amin a pampanunoten ken tigtignaytayo, bumileg ti tarigagaytayo a mangparagsak kenkuana ken agtalinaed a nadalus.—Mat. 5:27, 28; Heb. 4:13. w16.08 2:7-9
Sabado, Enero 13
Saankami a namingga a mangikarkararag kadakayo ken agdawdawat tapno mapnokayo koma iti umiso a pannakaammo iti pagayatan [ti Dios].—Col. 1:9.
Babaen ti kasta a pannakaammo, kabaelan dagiti Kristiano a taga-Colosas ti magna a maitunos iti pagayatan ni Jehova ken naan-anay a maay-ayoda. Makatulong dayta tapno agtultuloyda nga “agbunga iti tunggal naimbag nga aramid,” nangruna ti panangikasaba iti naimbag a damag. (Col. 1:10) Tapno naan-anay a makapagserbi ti maysa nga agdaydayaw ken Jehova, masapul a maaddaan iti regular a panagadal iti Biblia. Nasayaat a tulongantayo dagiti mayad-adalan iti Biblia a mangtarus iti dayta. Kasta met, masapul a kombinsidotayo nga umuna a napateg dayta. Kinapudnona, masapul a maaddaantayo a mismo iti nasayaat ken regular a panagadal iti Biblia. Gapuna, isaludsodtayo: ‘No adda mangibaga iti kapanunotanna a saan a maitunos iti pannursuro ti Biblia wenno adda agdamag kadagiti narigat a sungbatan a saludsod, masungbatak kadi dayta a naibatay iti Biblia?’ No ibagatayo iti sabsabali a dakkel ti nagunggonatayo iti personal a panagadaltayo iti Biblia, mabalin a maparegtada met nga agbalin a napasnek nga agadal iti Kasuratan tapno magunggonaanda. w16.08 4:3, 4


text:
Mabalin a marisut itan dagiti panagpipinnapilit no ania ti namunganayan ti balikas a “Cagayan” a nakaipanaganan ti probinsia ti Cagayan ken ti Tanap (Tanap ti Cagayan).
Kas dakdakamaten dagiti libro ti historia, napanaganan ti probinsia ti Cagayan a sigud a mangsaksakup iti sibubukel a Tanap manipud iti probinsia ti Nueva Vizcaya ken daya a Cordillera agingga iti Aparri, gapu iti balikas a “katagayan” wenno maysa a lugar a pakasarakan iti adu a tagay.
Maysa a balikas iti Ibanag ti tagay wenno taraw iti pagsasao nga Ilokano, maysa a muyong a kapamilia ti silag, niog ken labig a kadawyan nga agbibiag iti sellep wenno madandanuman a lugar.
Dakdakamaten met dagiti dadduma a historiador a naadaw ti balikas a “Cagayan” a nakaipanaganan ti probinsia iti balikas iti Ilokano a “karayan.”
Adda pay dagiti teoria a naadaw ti balikas a “Cagayan” iti “nakagayan” gapu ta naikagay iti Tanap dagiti nalalangto a kayo.
Adda pay dagiti mangipappapilit a napanaganan ti probinsia iti Cagayan gapu kadagiti adu nga Aeta wenno Negrito a maaw-awagan pay iti “agay.”
Iti maysa a panagtataripnong dagiti historiador, sosioholista ken dagiti agtrabtrabaho iti kultura, impakaammo ni Propesor Jimmy P. Domingo, maysa a mabigbig a historiador ken nalatak nga agsuksukisok iti tay-ak ti kultura, nga agpayso a naadaw ti nagan ti probinsia a Cagayan gapu kadagiti adu nga agsasanggala a karayan, ngem saan a gapu iti balikas iti Ilokano a “karayan” ti naggapuanna.
Dakdakkel ti posibilidad, kinuna ni Domingo, agpapaay pay a maysa kadagiti kolumnista ti Bannawag, a namunganay ti balikas a “Cagayan” a nakabuniagan ti probinsia iti kadaanan a balikas dagiti natibo nga Ibanag a “kaggay.”
Ti balikas a “kaggay” ti awag dagiti Ibanag, ken dadduma pay a natibo a pagsasao iti Tanap, iti karayan malaksid iti balikas a “bannag” nga am-ammo a sabali a pangawag dagiti Ibanag iti karayan.
Dinakamat ni Domingo, mangibagi iti Northern Luzon iti National Committee on Literary Arts ti National Commission for Culture and the Arts (NCCA), a saan a nalatak a muyong ti tagay wenno taraw iti dakdakkel a pakabuklan wenno paset ti Tanap ti Cagayan ket ngarud dakdakkel ti posibilidad a naadaw ti nagan ti lugar iti balikas a “kaggay,” a kayatna a sawen iti pagsasao nga Ibanag ket lugar nga adu ti karayanna.
Kinapudnona, kas kuna ni Domingo, manmano itan iti makalagip iti pudno a langa daytoy a muyong gapu iti pannakapukpukawna. (Rony de Leon)
(Naipablaak iti Agosto 7, 2017 a bilang.)


text:
August 2, 2016
Lektiur iti panagipablaak, kdp., mairaman iti 2nd Ilokano Book Fair
Mairaman kadagiti aktibidad iti “Libro Ilokano 2016: 2nd Ilokano Book Fair” a maangay inton Agosto 26-27, 2016 iti University of the Philippines Baguio dagiti lektiur iti panagipablaak, panagipatarus, panagsurat, ken panangisuro iti Literatura nga Ilokano.
Naawis nga aglektiur dagiti nadumaduma nga autor dagiti libro a Filipino ken Ilokano.
Pagtinnulongan nga iwayat ti GUMIL Filipinas (GF) ken ti University of the Philippines Baguio ti book fair, iti pannakitinnulong ti sumagmamano nga ahensia ti gobierno maipapan iti panagilibro ken lengguahe.
Tampok iti daytoy a gannuat ti pannakailako dagiti libro nga Ilokano nga impablaak ti GF ken dadduma pay nga independent publisher; kasta met a mayalnag ti sangapulo ket uppat (14) a libro iti piksion, sarita a para ubbing, daniw, ken komiks nga Ilokano.
Manamnama met nga ilako dagiti kangrunaan a bookstore ken publisher iti pagilian dagiti kapipintasan a libroda maipapan iti piksion ken edukasion.
Maawis dagiti interesado a publisher ken autor a makipaset iti book fair, kasta met dagiti estudiante ken mannursuro a dumar-ay kadagiti maiwayat a lektiur. Maangay ti book fair iti Student-Alumni Complex Lobby iti UP Baguio idinto nga iti Abraham Sarmiento Hall ti nasaounibersidad dagiti lektiur.
Para kadagiti interesado, makiuman ken ni Junley L. Lazaga, Chairperson, Dept. of Language, Literature and the Arts ti UP Baguio iti junleylazaga@gmail.com ken/wenno bisitaen ti Libro Ilokano 2016 events page iti Facebook. (AST)
(Naipablaak iti Bannawag, Agosto 8, 2016 a bilang.)
Subscribe to: Post Comments (Atom)


text:
Kadagiti kurkursada a sumangpet
dagiti apokalipsis ni sirmata kenka.
Iti wasnay dagiti dalan
iti kettang dagiti agsisilpo a lugan
a pangurayan iti batang nga agaddang
makisinnelsel iti utek ni pintas
ket agkaribuso dagiti pangngadua
duadua kas iti panagtinnag ti bayakabak
no kasta a ti init ket nakaampayag kas
iti tanap ti Manoa iti oras ti milagro
dagiti lansa iti dakulap ti natay a dios.
Iti puseg ti bullalayaw ti puseg ti kayaw,
ket ti langit agungap idiayana ti saklot
am-ampog patpatiray-ok kunkunwari
a garaigi ti balasang a maariek
ti baro a di makaammo iti abut
dagiti di mamingga a palab-og
ti antigo a sipnget kadagiti bumegbeggang
nga apros, kas iti agek ti musa
ti agek ti prinsipe iti agsapa
nga umingar ti pus-ong ta agbirok
iti kaingas dagiti palimed a gartem
kadagiti turod iti panagsang-at
kadagiti pantok iti panagsalog
dagiti rikna nga agbirbirok iti karayan
pagpunduan dagiti mayanud a gabat
ti aglaplapunosan a layus iti sellang
dagiti agay-ayat nga agpalangguad.
A, matanggad ti buya
ket ti daniw ti mangikabesa
mangipiho iti linia.
--AURELIO S. AGCAOILI
Honolulu, Hawaii
(Naadaw iti
basirepublic.blogspot.com.)


text:
Leksion 3
Talaga Kadi a ti Dios ti Naggapuan ti Naimbag a Damag?
1. Siasino ti Autor ti Biblia?
Naisurat iti Biblia ti naimbag a damag nga agbiagto nga agnanayon dagiti tattao ditoy daga. (Salmo 37:29) Ti Biblia ket buklen ti 66 a babassit a libro. Agarup 40 a matalek a lallaki ti inusar ti Dios a nangisurat kadagita. Ti umuna a lima a libro ket insurat ni Moises agarup 3,500 a tawenen ti napalabas. Ti maudi a libro ket insurat ni apostol Juan nasurok a 1,900 a tawenen ti napalabas. Makinkapanunotan kadagiti insurat dagiti mannurat iti Biblia? Inusar ti Dios ti nasantuan nga espirituna a nakikomunikar kadagiti mannurat iti Biblia. (2 Samuel 23:2) Insuratda dagiti kapanunotan ti Dios, saan ket a dagiti kapanunotanda. Gapuna, ni Jehova ti Autor ti Biblia.—Basaem ti 2 Timoteo 3:16; 2 Pedro 1:20, 21.
2. Kasanotayo a masigurado a pudno ti Biblia?
Ammotayo a ti Biblia ket naggapu iti Dios gapu ta siuumiso ken detalyado ti panangipadtona iti masanguanan. Awan ti tao a makaaramid iti dayta. (Josue 23:14) Ti laeng Mannakabalin-amin a Dios ti siuumiso a makaibaga no ania ti masanguanan ti sangatauan.—Basaem ti Isaias 42:9; 46:10.
Namnamaentayo a naisangsangayan ti maysa a libro a naggapu iti Dios, ket pudno unay a kasta ti Biblia. Binilbilion a kopia ti Biblia ti naiwarasen iti ginasgasut a lenguahe. Nupay nabayagen a naisurat, ti Biblia ket maitunos iti napaneknekanen a siensia. Kasta met, saan nga agkokontra ti ibagbaga dagiti 40 a mannurat iti Biblia. * Kanayonanna, ti laeng Biblia ti makailawlawag iti galad ti Dios nga ayat, nga agingga ita ket adda bilegna a mangpasayaat iti biag dagiti tattao. Dagita ti makagapu a minilion a tattao ti nakombinsir a ti Biblia ket Sao ti Dios.—Basaem ti 1 Tesalonica 2:13.
3. Ania ti linaon ti Biblia?
Naipamaysa a salaysayen ti Biblia ti naimbag a damag a ti Dios ket addaan iti naayat a panggep para iti sangatauan. Ilawlawag ti Biblia no kasano a napukaw ti gundaway ti tao nga agbiag iti paraiso a daga idi rugrugi ti pakasaritaan ti tao ken no kasano a maisublinto ti paraiso.—Basaem ti Apocalipsis 21:4, 5.
Naglaon met ti Sao ti Dios kadagiti linteg, prinsipio, ken balakad. Mangipaay pay kadagiti salaysay maipapan iti pannakilangen ti Dios iti sangatauan—maysa a pakasaritaan a mangipalgak iti personalidad ti Dios. No kasta, matulongannaka ti Biblia a mangam-ammo iti Dios. Ilawlawagna no kasanoka nga agbalin a gayyemna.—Basaem ti Salmo 19:7, 11; Santiago 2:23; 4:8.
4. Kasanom a maawatan ti Biblia?
Tulongannaka daytoy a broshur a mangtarus iti Biblia babaen ti panangtuladmo iti wagas ni Jesus a nangusar iti dayta. Nangdakamat kadagiti nagduduma a teksto ti Biblia sa inlawlawagna ti “kaipapanan dagiti Kasuratan.”—Basaem ti Lucas 24:27, 45.
Awanen ti ad-adda pay a makapainteres ngem iti naimbag a damag manipud iti Dios. Ngem saan a paginteresan dayta ti dadduma a tattao, ken adda pay ketdi dagidiay masuron iti dayta. Ngem dika maupay. Ti namnamam a maaddaan iti agnanayon a biag ket agpannuray iti panangam-ammom iti Dios.—Basaem ti Juan 17:3.
^ par. 3 Kitaem ti broshur a Libro Para iti Amin a Tao.


text:
GAMENG MANIPUD ITI SAO TI DIOS | SALMO 69-73
Ti Ili ni Jehova ket Naregta iti Pudno a Panagdaydayaw
Nalawag koma a makita ti regtatayo iti pudno a panagdaydayaw
Impakita ni David ti regtana para ken Jehova iti intero a panagbiagna
Saan nga impalubos ni David nga adda mangumsi iti nagan ni Jehova wenno maited iti sabali ti dayaw a para koma ken Jehova
Matulongan dagiti nataengan dagiti agtutubo nga agbalin a naregta
Ti mannurat daytoy a salmo, a nalabit ni David, imbagana a kayatna a paregtaen ti sumaruno a henerasion
Dagiti nagannak ken aduan kapadasan a Kristiano mabalinda a sanayen dagiti agtutubo
Ti regtatayo ti mangtignay kadatayo a mangibaga iti sabsabali no anianto ti aramiden ti Pagarian para iti sangatauan
Bersikulo 3—Addanton talna
Bersikulo 12—Maispalto dagiti napanglaw
Bersikulo 14—Awanton ti kinaranggas
Bersikulo 16—Naruayton ti taraon para iti amin


text:
Agwarsitayo iti Bagas
Pangbugtak kadagiti karkarna ti bislak
Daytay pangitali iti sangasako a ragsak
Sandi dagiti arapaap a mailusaklusak.
Agwarsitayo iti bagas, bagas a baak
Yunatayo dagiti diputado dagiti libak
Dagitay man nakakurbata nga aginsisiglat
Mangumkomision iti kinirog a rigrigat.
Ay, agwarsitayo iti bagas, bagas a baak
Isarunotayo dagiti senador dagiti beklat
Warsiantay ti senador, sapsapuen ti akak
Agas buy-ong a di nagbannog, agas ti kirat.
Ay, agwarsitayo iti bagas, bagas a baak
Iramantay ti palasio dagiti kari ti perdi a pirak
Ti palasio a kasingin dagiti naisalda nga utek
Ti palasio a Malakaniang ti arestado nga agek.
Ay, agwarsitayo iti bagas, bagas a baak,
Pangpadisi amin a mangmangkik, amin a sinalbag
Dagitay man paraimula iti buteng iti bayakabak
Mangibalud iti pagguuray a bendision iti agpatnag.
Ay, agwarsitayo iti bagas, bagas a baak.
Warsi a pangpaksiat kadagiti saraaw ti pinggan
Warsi a pangbuggiaw mannanakaw a kaibaan
Saraaw ken kaibaan, kontra signos ti paggaak.
Ay, agwarsitayo iti bagas, bagas a baak
Nasamay daytoy a pangdalus di ikankano a tulag
Nasamay a panagpartuat manen iti baro a biag
Sandi't inarasdasda nga aldaw a napusaksak.
*Paset ti koleksion nga "Agwarsitayo iti bagas."
3 comments:
- Ka Iddo said...
-
a, isu daytoy tay pinangabakmo, ka ariel? isunsa met daydiay adda iti archivemo, hehehe! mayat!
- September 8, 2006 at 8:11 PM
- rva said...
-
ipanmo man 'tay kompleto a koleksionmo, mang ariel?
- September 9, 2006 at 3:47 AM
- Ariel said...
-
wen, ipankonto.
- September 10, 2006 at 10:32 AM


text:
TULBEK TI NARAGSAK A PAMILIA
No Kasano nga Agballigi ti Panagasawa Manen
HERMAN: * “Natay ni baketko gapu iti kanser kalpasan ti 34 a tawen a panagasawami. Idi nagasawaak manen, kanayon nga ipapan ni Linda a baketko nga ikomkomparak iti dati nga asawak. Ad-adda a masuron ni Linda no pagsasaritaan dagiti gagayyemko ti nagsasayaat a galad ti immuna nga asawak.”
LINDA: “Kalpasan a nagasawakami ken Herman, panagriknak ket saandak nga ipatpateg a kas iti immuna nga asawana. Ay-ayatenda unay ken ibagbagada a nagsayaat ti kababalinna. No dadduma pampanunotek no matuladko ngata dagiti kababalinna.”
Nakidiborsio ni Linda ti immuna nga asawana ket maragsakanda ta nagkatuloyanda ken Herman. Ngem bigbigenda nga adda tumaud a problema a dida napasaran iti immuna nga asawada. *
No nagasawaka manen, ania ti makunam iti maikadua a panagasawam? Maysa a babai nga agnagan Tamara ti nakiasawa manen tallo a tawen kalpasan a nakidiborsio. Kunana: “No damom ti makiasawa, adda ti nagpaiduma a rikna nga agpaut iti agnanayon ti panagasawam. Ngem saanen a kasta ti mariknam no makiasawaka manen, gapu ta pampanunotem ti napasamak iti immuna a panagasawam.”
Nupay kasta, adu nga agassawa ti nakarikna iti napalalo a ragsak kalpasan ti panagasawada manen. Naballigi ti panagasawada, isu nga agballigika met! Kasano? Usigem ti tallo a gagangay a problema ken no kasano a makatulong kenka dagiti prinsipio ti Biblia. *
UMUNA A PROBLEMA: MARIGATANKA A DI MANGIKOMPARA ITI IMMUNA NGA ASAWAM ITI AGDAMA.
“Diak malipatan ti immuna a panagasawak, nangruna no agbiahekami a mapan iti lugar a pagpaspasiaranmi idi ken lakayko,” kuna ni Ellen a taga-South Africa. “No dadduma, maikomparak ni lakayko iti immuna nga asawak.” Iti sabali a bangir, no nagasawa idin ni lakaymo wenno baketmo, mabalin a masaktan ti riknam no masansan nga estoriaen ti asawam ti immuna nga asawana.
SINGASING: Akseptarem a saan a dagus a malipatan ni baketmo wenno lakaymo ti immuna nga asawana, nangruna no adu a tawen a nagkaduada. Kinapudnona, admitiren ti dadduma nga adda gundaway a mayawagda iti agdama nga asawada ti nagan ti immuna nga asawada! Ania ti aramidem no mapasamak dayta? Ibalakad ti Biblia nga “ikagumaanyo a tarusan ti maysa ken maysa.”—1 Pedro 3:8, New Century Version.
Dika iparit a madakamat ti immuna a panagasawa gapu iti imon. No kayat ni lakaymo wenno baketko a pagsaritaanyo ti immuna nga asawana, dumngegka a naimbag ken makipagriknaka. Kasta met, dimo ipapan a dagus nga ikomkomparanaka. “Saan nga ibilang ni baketko a Kaitlyn a saan a rumbeng a pagsaritaan ti immuna nga asawak,” kuna ni Ian a nagasawa manen kalpasan ti sangapulo a tawen. “Imbes ketdi, nakitana a dayta ti pamay-an tapno maammuak no ania ti agdama a kasasaadko.” Matakuatam pay ketdi a dagita a saritaan ket makatulong kenka tapno nasingsingedka iti agdama nga asawam.
Ipamaysam ti atensionmo iti positibo ken naidumduma a kababalin ti agdama nga asawam. Pudno, mabalin nga awan kenkuana ti galad wenno abilidad iti immuna nga asawam. Ngem adda met dagiti paglainganna nga awan iti immuna. Gapuna, pabilgem ti relasionmo iti agdama nga asawam, “saan nga iti panangipadis iti sabali a tao,” no di ket utobem ken apresiarem dagiti galad a nagustuam iti asawam. (Galacia 6:4) Kastoy ti kuna ni Edmond a naminduan a nagasawa: “No kasano nga awan ti agpada a panaggayyem, awan met ti agpada a panagasawa.”
Kasanom a mabalanse ti naragsak a pakalaglagipan ti immuna nga asawam ken iti biagmo ita iti agdama nga asawam? “Naminsan inlawlawagko ken baketko a ti immuna a panagasawak ket nayarig iti nagpintas a libro nga insuratmi iti immuna nga asawak,” kuna ni Jared. “Sagpaminsan a lukibek ken basaek dayta a libro ken utobek dagiti nagsasayaat a kapadasanmi. Ngem nalpasen dayta a libro. Ita, dakami nga agassawa ti mangisursurat iti bukodmi a libro, ket dayta ti pagragsakak nga aramiden iti dennana.”
PADASEM DAYTOY: Saludsodem iti agdama nga asawam no saan a komportable kenkuana no mapagsaritaan ti immuna nga asawam. Ammuem dagiti gundaway a saan a nasayaat a pagsaritaan ti immuna nga asawam.
MAIKADUA A PROBLEMA: MARIGATANKA A MAKILANGEN KADAGITI DATI A GAGAYYEM A SAAN UNAY A MAKAAM-AMMO ITI BARO NGA ASAWAM.
“Sumagmamano a tawen kalpasan ti panagasawami, marikna ni baketko a sipsiputan ken subsuboken dagiti gagayyemko,” kuna ni Javier a nagasawa manen innem a tawen kalpasan a nakidiborsio. Naipasango met iti naiduma a kasasaad ti asawa a lalaki nga agnagan Leo. Kunana: “Uray sisasangoak, ibaga ti dadduma a tattao ken baketko nga ipatpateg ken kailiwda ti immuna nga asawana!”
SINGASING: Ipapanmo nga addaka iti kasasaad ti gayyemmo. “Panagkunak, no dadduma narigat ken saan a komportable a makilangen dagiti dati a gagayyem iti maikadua nga asawa,” kuna ni Ian a nadakamat itay. Gapuna, ‘agbalinka a nainkalintegan ken naalumamay iti amin’ a tao. (Tito 3:2) Ikkam ti panawen dagiti gagayyem ken pamiliam a mairuam iti baro a kasasaad. No kasano a nagbaliw ti panagasawam, mabalin nga agbaliw met ti pannakigayyemmo. Kuna ni Javier a nadakamat itay nga iti panaglabas ti tiempo, simmingedda manen iti dati a gagayyemda. Innayonna: “Ngem inkagumaanmi met ti maaddaan iti baro a gagayyem ket nakatulong dayta kadakami nga agassawa.”
Ikabilangam ti rikna ti asawam no makilangenka iti dati a gagayyemmo. Kas pagarigan, no mapagsasaritaan ti dati nga asawam, agbalinka a nataktika ken mannakaawat tapno saan a marikna ti agdama nga asawam a maipupuera. Kuna ti maysa a proverbio ti Biblia: “No agsao ti maysa a tao a dina pampanunoten ti ibagana, makasugat a kas iti kampilan dagiti sasaona. Ngem naannad nga agsao ti masirib a tao. Makapaimbag dagiti sasaona.”—Proverbio 12:18, Holy Bible—Easy-to-Read Version.
PADASEM DAYTOY: Panunotem a nasaksakbay dagiti okasion a mabalin a saankayo a komportable nga agassawa. Pagsaritaanyo a nasakbay no ania ti kasayaatan nga aramidenyo no adda ibaga wenno agsaludsod ti gayyemyo maipapan iti immuna nga asawayo.
MAIKATLO A PROBLEMA: MARIGATANKA NGA AGTALEK ITI BARO NGA ASAWAM GAPU TA DI MATALEK TI IMMUNA.
“Maamakak amangan no maliputanak manen,” kuna ni Andrew a pinanawan ti asawana. Idi agangay, nagasawa manen. “Masansan a pampanunotek no matuladko ti kinaimbag ti immuna nga asawa ni Riley. Madanaganak pay ketdi amangan no ibagana nga agpadakami met laeng iti immuna nga asawana ket isukatnak.”
SINGASING: Ibagam dagiti pakaseknam iti asawam. “Adda pannakapaay dagiti gakat no sadino nga awan ti kompidensial a saritaan,” kuna ti Biblia. (Proverbio 15:22) Nakatulong kada Andrew ken Riley ti kompidensial wenno pribado a saritaan tapno agtalekda iti maysa ken maysa. Kuna ni Andrew: “Imbagak ken Riley a saan a diborsio ti solusion ti problema ket kasta met ti kinunana kaniak. Idi agangay, naan-anayen nga agtalekak kenkuana.”
No ti agdama nga asawam ket liniputan ti immuna nga asawana, ikagumaam a gun-oden ti panagtalek ti asawam. Alaentay a pagarigan da Michel ken Sabine a nagbanag iti diborsio ti immuna a panagasawada. Nagtungtonganda nga ibagada no makisarsaritada pay laeng iti dati nga assawada. “Natalged ti riknami gapu iti daytoy a tungtonganmi,” kuna ni Sabine.—Efeso 4:25.
PADASEM DAYTOY: Limitaram ti makisarita iti sabali a sekso, iti man rupanrupa, telepono, wenno Internet.
Adu a nakiasawa manen ti nagballigi, isu nga agballigi met ti panagasawam. Ngamin no idiligmo iti immuna a panagasawam, ad-adda nga am-ammom itan ti bagim. “Naliwliwaak unay iti panagasawami ken Riley,” kuna ni Andrew a nadakamat itay. “Kalpasan ti 13 a tawen a panagasawami, nakasingsinged ti relasionmi ket dimi kayat a mapukaw dayta.”
^ par. 3 Nabaliwan dagiti nagan.
^ par. 5 Siempre, nagduma ti rikna ti natayan iti asawa ken ti nakidiborsio. Nadisenio daytoy nga artikulo a tumulong iti maysa aniaman ti kasasaadna tapno agballigi iti panagasawana manen.
^ par. 7 Para iti impormasion maipapan iti panangpadakkel kadagiti siuman, kitaem ti serye nga artikulo a “Sekreto Dagiti Naballigi a Pamilia nga Addaan Siuman” iti Abril 2012 a ruar ti Agriingkayo! nga impablaak dagiti Saksi ni Jehova.
ISALUDSODMO ITI BAGIM . . .
Ania dagiti naidumduma a kababalin nga ap-apresiarek iti asawak?
No mapagsasaritaan ti dati nga asawak, kasanok a tamingen ti kasasaad tapno marikna ti agdama nga asawak a maipatpateg?


text:
Wednesday, April 6, 2016
SPES, MAIPATUNGPAL DITOY ILI TI CABUGAO
Cabugao, Ilocos Sur – Maipatungpal manen ti Special Program for the Employment of Students (SPES) a nagbuligan nga igannuat ti Department of Labor and Employment (DOLE)-Vigan City ken ti LGU-Cabugao nga idauluan ni Mayor Edgardo “Ediboy” S. Cobangbang, Jr. para kadagiti agkasapulan ti trabaho nga agad-adal ita a bakasion ti panagbasa ti Tawen 2016.
Segun iti rekord ti Human Resource Management Office (HRMO) nga idauluan ni Ms. Teresita “Mimi” Sison, HRM Officer ti LGU-Cabugao, adda ti 25 nga estudiante iti maikkan iti trabaho ita a Summer Vacation 2016 babaen iti panagtrabahoda kadagiti Opisina ti nadumaduma a Departamento/Section ti LGU a pakaidesignaranda. Pagrebbengan ti DOLE nga ipaay ti 40 % ti gunggonada nga agtrabaho idinto ta 60 % met ti aggapu iti LGU-Cabugao. Nangrugi ti panagtrabahoda idi Abril 4, 2016 ken naggapu dagitoy nga estudiante iti nadumaduma a barangay ti ili. # (Web In-Action)
Segun iti rekord ti Human Resource Management Office (HRMO) nga idauluan ni Ms. Teresita “Mimi” Sison, HRM Officer ti LGU-Cabugao, adda ti 25 nga estudiante iti maikkan iti trabaho ita a Summer Vacation 2016 babaen iti panagtrabahoda kadagiti Opisina ti nadumaduma a Departamento/Section ti LGU a pakaidesignaranda. Pagrebbengan ti DOLE nga ipaay ti 40 % ti gunggonada nga agtrabaho idinto ta 60 % met ti aggapu iti LGU-Cabugao. Nangrugi ti panagtrabahoda idi Abril 4, 2016 ken naggapu dagitoy nga estudiante iti nadumaduma a barangay ti ili. # (Web In-Action)
Posted by Bayan ng Cabugao, Ilocos Sur at 9:09 AM
Subscribe to: Post Comments (Atom)


text:
Friday, July 1, 2016
1st DAY IN OFFICE NI MAYOR JOSH, SINARABO TI PAMILIA LGU!
Cabugao, Ilocos Sur – Naaramid ti umuna a First Flag Ceremony iti umuna nga aldaw, Hulio 1, 2016 a panagtugaw ni Mayor Josh Edward S. Cobangbang iti Opisinana iti Office of the Mayor iti pasdek ti Munisipio ti ili a Cabugao.
Nasapa a nagturong ti Municipal Chief Executive iti Munisipio ket naragsak a nakidanggay kadagiti empleado a nangannong iti umuna a pannakaisa ti bandera. Ni Mayor Josh ti nangakem iti pannakaiyebkas ti “Panunumpa ng Kawani ng Gobyerno” kabayatan ti seremonia a sinurot dagiti amin nga empleado ti Munisipio.
Kalpasanna, nagmensahe ni Mayor Josh ket kimmablaaw ken nagyaman iti pannakimaymaysana kadagiti empleado iti umuna nga aldawna iti Opisina ti Mayor.
Innayon ni Mayor Josh a napateg ti pannakaited ti respeto iti pannakaaramid ti seremonia iti pannakaisa ti Bandera. Impeksana ti ragsakna a makipagtrabaho kadagiti empleado ken iti napintas a pannakataming ken pannakaited dagiti serbisio a kasapulan dagiti umili.
Naaramid ti grupo-piktorial ni Mayor Josh kadagiti kameng ken dadaulo ti nadumaduma a Departamento/Seksion ti LGU ken nakikaysa met ni Outgoing Mayor Edgardo “Ediboy” S. Cobangbang, Jr.
Nakiraman met a nakigrupo iti piktorial dagiti kameng ti Konseho Munisipal; kameng ti PNP ken BFP; DepEd Principal-Head Teachers, kameng ti Cabugao Rescue Team; ken Opisiales ti Federated Farmers ti ili a Cabugao. # (Web in-Action)
Posted by Bayan ng Cabugao, Ilocos Sur at 12:03 PM
Subscribe to: Post Comments (Atom)


text:
Ipakaammo dagiti mangimaton iti Pasnaan, ti workshop iti panagsurat a para kadagiti agdadamo a mannurat nga Ilokano, nga agawaten kadagiti manuskrito para iti 4th Pasnaan Ilokano Writers Workshop a manamnama a maangay iti nasapa a paset ti 2013.
Sangapulo a fellow ti mapili ken maikkan iti gundaway a ma-workshop dagiti sinuratda: 2 a fellow iti sarita, 3 iti daniw, 1 iti sarita a para ubbing, 1 iti daniw a para ubbing, 1 iti sarilaysay (creative non-fiction), 1 iti bukanegan, ken 1 iti pangorona a daniw.
Maibilang nga agdadamo ti autor no saan pay a nakaipablaak iti Bannawag iti nasursurok ngem tallo a sinurat iti benneg a pakipasetanna.
Dagiti pagalagadan:
1. Nasken nga orihinal, di naipatarus manipud iti sabali a lengguahe, ken saan pay a naipablaak ti idatag a manuskrito.
2. Nawaya ti autor a mangpili iti topiko ti sinuratna.
3. Maimakinilia wenno mai-computer dagiti manuskrito para iti sarita ken sarilaysay a maidatag iti doble espasio a letter-size a coupon bond iti ania man kadagitoy a font: 12 points Roman Times Antiqua, wenno 12 points Book Antiqua. Single space laeng ti pannakaimakinilia dagiti maidatag a daniw, daniw a para ubbing, bukanegan, ken pangorona a daniw.
4. Sagdudua a gapuanan ti nasken nga idatag ti autor iti benneg ti sarita, sarilaysay, sarita a para ubbing, bukanegan, ken pangorona a daniw. Maysa laeng ketdi ti ma-workshop. Iti met benneg ti daniw, nasken a mangidatag ti autor iti uppat a gapuananna. Dua met kadagitoy ti ma-workshop.
5. Kaatiddog ti maidatag a gapuanan: Iti benneg ti sarita, 10-20 panid. Iti sarilaysay, masapul a personal essay ti maidatag nga agatiddog iti 6-10 a panid. Ti bukanegan, 6-10 panid. Iti sarita a para ubbing, 2-4 a panid. Iti daniw a para ubbing, agatiddog iti tallo nga estansa a tunggal estansa, addaan iti uppat a linia; ken addaan iti rukod ken rima dagiti linia. Saan a makedngan ti kaatiddog ti daniw ken ti daniw a pangorona.
6. Ti laeng parbo a nagan ti autor ti agparang iti manuskrito.
7. Ipatulod ti manuskrito iti daytoy nga email address: pasnaan.secretariat@gmail.com iti di naladladaw ngem Enero 31, 2013. Dua a file ti maipatulod: ti manuskrito ken ti dokumento a naglaon iti paulo ti manuskrito, parbo ken pudno a nagan ti autor, kompleto nga adres ti pagtaengan, pagtrabahuan wenno pagbasbasaan, agraman numero ti telepono wenno selpon, ken ababa a pakasaritaan ti autor.
Mapakaammuan dagiti autor dagiti mapili a gapuanan babaen ti e-mail ken/wenno awag iti telepono/selpon. (Pasnaan Secretariat)
(Naipablaak iti Bannawag, Nobiembre 26, 2012 a bilang.)


text:
Binayabay ni Mayor Edgardo “Ediboy” S. Cobangbang, Jr. dagiti lideres-mannalon ti Cabugao a nangatendar kadaytoy napateg a taripnong a nakaibinsaan dagiti pagimbagan a maipaay kadagiti mannalon ti Ilocos Sur.
Iti naaramid a programa, naiyam-ammo dagiti bisita nga Opisiales a naggapu iti Opisina ti DA-RFU 1, Municipal and City Mayors ti Ilocos Sur, Municipal Agriculture Officers ken dagiti Farmers Organizations.
Pammasangbay a panagsarita ti impaay ni Congressman Ryan Luis V. Singson, First District, Ilocos Sur ket dinakamatna ti pateg ti sektor-agrikultura a maikkan ti importansia a mangitag-ay ti panagbiag ti sangaprobinsiaan.
Nagtinnulong dagiti Opisiales ti DA-RFU 1, pannakabagi ti nadumaduma nga LGU’s ken NGO’s a nangibaskag kadagiti plano ken proyekto a pagsayaatan ti sektor-agrikultura iti masakupanda.
Iti Program Briefing, ti kinasupisiente a gubuayen dagiti programa, proyekto ken plano ti nagkakammayet a sektor dagiti natratar babaen iti panangiwardas ni DA Regional Executive Director Valentino C. Perdido, Ph. D. ket nadakamat a napagsasaritaan ti maipapan iti irigasion, dadduma nga impraestruktura kas iti farm-to-market roads, farm mechanization (makinaria) ken post-harvest facilities, extension, marketing, credit, demand management ken policy environment tapno agbalin a globally competitive dagiti mannalon ken dagiti produksion-da.
Natratar pay ti pannakaitandudo ti P-noy Rice and Corn Program a mangsolbar ti krisis ti taraon. Kasta met iti High Value Crops Development program kas iti nadumaduma ti klasena a nateng a mangnayon ti masapulan dagiti mannalon kasta pay iti panagtaraken ti ayup (livestock production).
Naaramid ti Open Forum ket naidasar dagiti napateg a pamanunotan ken dadduma pay a pakaseknan mainaig iti agrikultura ken produksion. Nataming dagitoy a sibaballigi babaen iti napintas a panagkikinnaawatan dagiti nagatendar. # (Cabugao Federated Farmers Association)


text:
May 11, 2013
Ayat ti Maysa nga Ina
Ni Rudy Ram. Rumbaoa
Di Nakapappapati, Ngem Pudno
Fil-Am Observer May 2013 Issue
Opinion Section, Page 4
MASAPA nga agriing ni Colasa iti alas kuatro a panaglutona iti pancit canton a kanen dagiti lima nga annakna. Nariwet pay iti agsapa no ipasada ni Angkuan, ka-live-in partner-na, ti tricycle-na. Makaganansia laeng iti nasurok tallo gasut iti tunggal aldaw ken dina pay naturposan ti tricycle a baybayadanna iti 5-6.
Bayat iti panagluto, madanagan unay ni Colasa iti sasaaden ti salun-at ti inaudi nga anakna, ni Nestor, agtawen iti innem. Adun ti imresan ti bagina. Agadda santo agpukaw ti gurigorna a buyogan iti panaguyek. Kasla awan serserbi ti Lagundi syrup ta awan a pulos makitana a pagbaliwan ti salun-at ti ubing.
Impanna payen ti ubing iti kaasitgan a health center iti lugarda ket inikkanda iti libre a Carbocisteine. Ngem kaskasdi, agtultuloy latta ti panaguyek ken iti alisto a panagbaba ti timbang ti dagsenna. Impakitana pay iti mannalado, ta atapna a natamay ti ubing. Ngem kas kadagiti immuna, awan nagbaliwan ti salun-at ni Nestor.
Kalpasan ti uppat nga aldaw, nadlaw ni Colasa a marigatan unay nga aganges ni Nestor. Makagin-awa ken lumukay laeng ti panagangesna no ag-nebulizer iti health center. Nagsaritaandan idi ken ni Angkuan daytoy a kasasaad ti salun-at ni Nestor ken nakadesisionda nga agpadpada nga ipakonsulta iti doktor, ngem madanaganda no kasano a maiserrekda ti ubing iti ospital. Adda met ketdi asideg nga ospital iti lugarda, ngem isuna laeng ta maysa daytoy a pribado. Ket pattapattaenda nga umabot iti nasurok lima gasut a pisos ti bayad ti konsultasion, malaksid laeng iti magastos para iti lab tests.
Iti sabali a bangir, adda ti kaasitgan nga ospital ti gobierno iti sentro ti siudad ti probinsia. Agarup nasurok a singkuenta a pisos ti pagplete manipud iti nasulinek a lugar nga ayanda agingga iti sentro ti siudad. Iti panangkontar dagiti agasawa ti magastosda iti plete, mapan a nasurok sangagasut a pisos. Ngem no agtugaw ni Nestor iti luppo ni Colasa, sigurado a mai-libre no kuan iti plete.
Saan latta a makaidna ni Colasa iti panangpampanunotna iti sasaaden ti salun-at ni Nestor. Napan payen nangi-loan iti nayon ti gastosenda.
Nagrubbuat dagiti agina iti alas-singko medya ti bigat ta isu ti umuna a biahe dagiti mini-bus iti lugarda nga agturong iti sentro ti siudad ti probinsia. Kayat ni Colasa a masapa a makasangpetda iti ospital ti gobierno tapno isuda ti umuna a mataming, ken dagus a makaawidda met laeng.
Pasado alas otso idi nakadonda. Awanen ti adu a taktak, tinurongda a dagus ti pediatrics clinic iti counter. Ngem nadismaya ni Colasa idi ibaga ti attending nurse a saanen a mabalin a mainayon ni Nestor kadagiti babbaro a pasiente a makipila gapu ta napunnon ti quota nga innem a pulo a tamingenda iti tunggal aldaw. Nagpakpakaasi ni Colasa iti nars a no mabalin, mainayon ni Nestor iti quota. Ngem saan a pinatgan ti nars. Ta kas met kada Colasa, naggapu dagiti pasiente a nasangpetanda iti adayo a lugar. Imbaga ketdi ti nars nga agsublida laeng iti sumaruno a bigat.
Nagsanaltek ni Colasa. Adda pay nasurok uppat a gasut a pisos a nabati iti balonda a kuarta. Ket pinampanunotna a no yawidna pay laeng ni Nestor, addanto pay nasurok tallo gasut a pisos no agsublida iti kabigatanna. Malaksid no iturturedna iti umutang manen ti nayon ti balonda a kuarta. Ngem kunana iti nakemna, mabalinda met ti umian iti ospital. Ngem pangalaanda iti taraon nga ipaunegda? sinaludsodna iti bagina. Sa maysa pay, madanagan la ketdi dagiti kameng ti pamilia a nagbati no saanda nga agawid. Iti kasta, pinadasna manen ti nagpakpakaasi iti nars. Ngem saan a nagbaliw ti sungbatna.
Iti waiting area, nadlaw ni Colasa ti maysa a nangisit a backpack. Pagarupenna a nabati daytoy ti agtagikua. Ammo ni Colasa a makatulong no bilang adda kuarta wenno taraon a linaon ti backpack. Naannad a nagtugaw iti abay ti backpack, kalpasanna, kinitana nga immuna iti aglawlaw no adda mangpalpaliiw kenkuana. "Diosko, pakawanennak!" kinunana. Ngem nariknana a kasla adda nangkatos iti ulona ket nagbaliw ti pangngeddengna. Saanna met la a naitured nga innala ti backpack.
Saan a napukawan ti namnama ni Colasa. Nagurayda nga agina.
Maysa a doktor ti limmabas iti hallway ti klinika tapno kitaenna dagiti nakapila a pasiente iti waiting area. Naiturong ti imatangna kada Colasa ken Nestor. Ngimmato ti kiday dagiti matana ket dagus nga inasitganna ida.
"Manang, mano nga aldawen a marigatan nga umanges daytoy anakmo?"
"Aguppaten nga aldaw, Doktora."
"Awan kadin sabali a simtomas malaksid iti uyek?"
"Mapan ngata a dua a bulanen manipud idi nangrugi nga aguyek ken bimmaba ti timbang ti dagsenna. Napukawna payen ti kaguddua ti dagsenna. Adda pay gurigorna," naalumamay ti sungbat ni Colasa.
Ineksamen ti doktor ti sasaaden ni Nestor, kalpasanna, nangayab iti nurse ket binilinna a mangala iti oxygen. Imbaga ti doktor ken Colasa a makapadanag ti kondision ni Nestor ket masapul a maipan a dagus iti emergency room.
Nagsaludsod ni Colasa iti doktor no ania ti mapasamak ken ni Nestor, ken mangrugin nga agsangit.
Dagus a naikapet ti oxygen support ken ni Nestor ken nailugan iti wheelchair. Sabali a doktor ti nangasibay kadagiti agina a naipan iti emergency room, idinto a dagiti sabsabali pay a doktor ti nangasikaso iti ubing. Sabali a doktor ti nangikabit iti IV drip iti takkiag ni Nestor. No namin-ano daras a narukod ti blood pressure-na. Madlaw ni Colasa nga adda dakes a mapaspasamak iti anakna.
"Doktora, aniat' mapaspasamak?" saannan a nalapdan ti nagsaludsod.
"Manang, marigatankami a mangala iti presion ti dara 'toy anakyo. Dakes unay ti panangesna. Masapul a maipan ti maysa a tubo kadagiti bara tapno makaanges. Adda kadi kuartam para iti respirator? No awan, sikat' agserbi a kas makina a mangtulong iti panagangesna. Agbombakayo iti angin."
No mangrenta iti respirator, kasapulan ni Colasa ti agdagup iti P2,000 a pisos. Saan la a dayta, masapul pay ni Nestor ti antibayotiko. Sumagmamano kadagiti lab tests ti libre, ngem kadagiti dadduma, saan. Nalagip ni Colasa ti nasurok uppat a gasut a pisos a nabati. Saanna met ngarud a matawagan ni Angkuan ta awan cell phone-na.
Kinuyog ti doktor ni Colasa a napan iti social worker tapno matulongan. Natawagan met la ni Colasa ni Angkuan, a nagkari met a maited ti kuarta a kasapulanna sakbay nga agngudo ti aldaw.
Iti nasulinek a lugar ti Ilocos, nagpatulong ni Angkuan iti kakaisuna a kabsatna a lalaki. Ngem daytoy a kabsatna nga adda uppat nga annakna ken di pay rimmuar ti sikog ni baketna, lima gasut a pisos laeng ti mabalinna a maipabulod. Nupay kasta, nagyaman ni Angkuan kenkuana. Pinampanunot ni Angkuan a no maisalda ti relona, namnamaenna a mabaloran iti lima gasut a pisos ket adda no kua agdagup sangaribu a pisos a maitedna ken Colasa. Napan ngarud dinagdagus nga impakita ni Angkuan ti relo iti maysa nga loan shop iti lugarda. Ngem inikkan ketdi ti agtagikua iti loan shop ni Angkuan iti P2,000: "Awatem daytoy, para iti anakmo. Bayadannakto no maimbagan isuna."
Saan a nagtaktak ni Angkuan, inawatna ti kuarta. Nagyaman iti agtagikua ti loan shop. Ammona a dagitoy a kinaayat ken panangngaasi a naipaay kadakuada ket addanto kasukatna. Iti P2,500 nga iggemna, dagus a nagpa-probinsia, iti ospital nga ayan ni Nestor.
Inyusok dagiti doktor ti maysa a tubo iti ngiwat ni Nestor sa naipababa a naiturong iti karabukob, adda bag-na ti maysa ken isu ti tumulong a mangbomba kenkuana nga umanges. Naaramid ti blood extractions ken rayo-x. Inted ni Colasa ti blood examples iti laboratorio tapno maamiris ken nagbayad iti P400. Adda pay antibayotiko a naireseta a magatang a mangipangato iti presion ti dara ni Nestor, ngem nganngani awanen ti natda nga iggemna a kuarta. Urayenna ni Angkuan a sumangpet. Ngem saan nga ammo ni Colasa nga inikkanen dagiti doktor ni Nestor iti medisina a kasapulanna a naggapu iti donasion.
Inlawlawag pay dagiti doktor ken ni Colasa nga adda tuberkulosis ni Nestor a komplikasion ti nakaro a neumonia; nagwaras ti impeksion iti dara. Dinamagda kenkuana no adda kameng ti pamilia nga agsagsagaba iti TB. Awan ti ammo ni Colasa. Insingasing dagiti doktor ken ni Colasa a maeksamen ti dara ti amin a miembro ti pamilia.
Malaksid laeng iti medisina a kasapulan, kuna pay dagiti doktor a nakababbaba unay ti presion ti dara ni Nestor. Ginutigotda ni Colasa nga agpatulong daytoy kadagiti lokal a politiko iti ayanda, total, kangitingitan ti kampania, eleksion ngamin.
Ngem blangko ti panunot ni Colasa, kasla awan ti naintonaranna a palawag kenkuana dagiti doktor. Kas iti mapaspasamak iti uneg ti emergency room ti kinakiro ti panunotna. Nakusso-kusso a kasla buok ti panunotna, awan ti urnosna. Yuray-urayna ketdi iti isasangpet ni Angkuan ta isunto ti mangibaga ti aramidenna. Ngem sadino ti 'yan ni Angkuan?
Maysa a doktor ti immasideg, dinengngegna ti barukong ken panagpitik ti puso ni Nestor.
CODE! Dagus a linikmut dagiti doktor ken nurses ni Nestor. Maysa a doktor ti nangbayo ken nangbomba-bomba iti barukong ti ubing babaen iti gemgemna.
Sabali met a doktor ti nangibaga ken ni Colasa no aniat' mapaspasamak.
Nagsardeng ti panagpitik ti puso ket ar-aramiden dagiti doktor ti kabaelanda tapno maipasubli ti panagpitik ti puso ken masalbar ti anakna. Ket no saan a mangrugi nga agpitik ti puso kalpasan ti 30 minutos, maisardeng ti resusitasion.
Narikna ni Colasa a kasla nagtupak ti dagsen ti sibubukel a lubong kenkuana. Naganug-og. Nagkararag. "Diosko! Ti anakko!" Ket iti kaunaan a gundaway iti panagbiagna, inyikkisna ti kararagna- a namnamaenna manipud iti lubong, denggen ti Dios nga adda sadi langit dagiti un-unnoy ken pakpakaasina.
Naglabes iti treinta minutos. Nagpadispensa dagiti doktor.
Inikkat dagiti na-nurses dagiti amin a ramit a naikapet iti bagi ni Nestor. Inarakup ni Colasa ni Nestor sana ginunggugunggong- nga ipagaraup laeng ti ina a matmaturog ti anak.
Iti dayta nga oras met ti sangpet ni Angkuan. Dagus a sinapulna ni Colasa iti emergency room. Ket nakitana sadiay ni Colasa, agan-anug-og. Nakitana ni Nestor a nakaidda- saanen nga agkutkuti. Saanen nga umang-anges. Nagluluken dagiti tumengna ken nagsangit ni Angkuan.
Kalpasan ti makalawas, naitabon ti bangkay ni Nestor iti pampubliko a kamposanto. Sadiay a naitabon ni Nestor a kaduana ti amin a namnama ken arapaap ni Colasa para iti anakna. Ket iti masakbayan, sangnguenda ken ni Angkuan dagiti nagkaadu nga utang.
Subscribe to: Post Comments (Atom)


text:
Pakasarakantayo Kadagiti Sungbat iti Napapateg a Saludsod iti Biag?
Iti kadi . . .
siensia?
pilosopia?
Biblia?
ADDA MANNURAT ITI BIBLIA A NANGIBAGA ITI DIOS
“Ikkannak iti pannakaawat . . . Ti saom ket kinapudno.”—Salmo 119:144, 160, Baro a Lubong a Patarus.
Sungbatan ti Biblia dagiti saludsod ti minilion a tattao.
Kayatmo met kadi a masungbatan dagiti saludsodmo?
Makatulong kenka ti jw.org a Web site.
BASAEM ti linaonna iti Internet
Tulong para iti pamilia
BUYAEM dagiti naibatay-Biblia a video
I-DOWNLOAD dagiti publikasion
ANIA KADAGITOY TI KAYATMO UNAY A MASUNGBATAN?
Birokem dagiti sungbat ti Biblia kadagitoy a saludsod iti jw.org/ilo.
(Kitaem ti PANNURSURO TI BIBLIA > SUNGBAT DAGITI SALUDSOD MAIPAPAN ITI BIBLIA)


text:
Himalaya
Ti Himalaya, ( /ˌhɪməˈleɪ.ə/ or /hɪˈmɑːləjə/; Sanskrito, ti hima (niebe) + ālaya (pagtaengan), literal a, "pagtaengan ti niebe"[1]) ket maysa a kabambantayan idiay Asia a nangisinsina kadagiti tanap ti Indiano a subkontinente manipud iti Tibetano a Banak.
Ti Himalaya a kabambantayan ket pagibalayan kadagiti kangatuan a pantok iti lubong, a mairaman ti kangatuan, ti Bantay Everest. Ti Himalaya ket mangiraman kadagiti ginasut a banbantay a sumurok ti 7,200 metro (23,600 ft) iti kangato. Iti paggiddiatan, ti kangatuan a pantok ti ruar ti Asia—ti Aconcagua, idiay Andes— ket 6,961 metro (22,838 ft) ti katayagna.[2]
Ti Himalaya a kabambantayan, a pagbuklan ti tallo a paralelo nga apo dagiti kabambantayan, kadenna wenno ballasiwenna dagiti lima a pagilian: ti Bhutan, India, Nepal, Tsina, ken Pakistan, a dagiti immuna a tallo a pagilian ket adda ti kaaduan a katurayan kadagitoy a kabambantayan.[3] Ti Himalaya ket nabeddengan iti amianan a laud babaen dagiti kabambantayan ti Karakoram ken Hindu Kush, iti amianan babaen ti Tibetano a Banak, ken iti abagatan babaen ti Tanap Indo-Ganges. Adda dagiti kangrunaan a karayan iti lubong, ti Indus, ti Ganges, ken ti Tsangpo-Brahmaputra, ket tumaudda ti Himalaya, ken dagiti naitiptipon a pagayusan a labneng ket pagtaengan ti 600 a riwriw a tattao. Ti Himalaya ket adda ti nangruna a panagsukogna kadagiti kultura ti Abagatan nga Asia; adu kadagiti pantok ti Himalaya ket sagrado iti Hinduismo ken Budismo.
Daytoy ket nabagkat babaen ti subduksion ti Indiano a tektoniko a plato idiay sirok ti Eurasiano a Plato, ti kabambantayan a Himalaya ket gumay-at ti, laud-amianan a laud nga aginggana ti daya-abagatan a daya, iti maysa nga arko ti 2,400 kilometro (1,500 mi) a kaatiddog. Ti lumaud nga angklana, ti Nanga Parbat, ket naisanglad idiay abagatan ti akin-amianan unay a tikor ti karayan Indus, ti akindaya nga angklana, ti Namcha Barwa, ti laud ti nalatak a tikor ti karayan Tsangpo. Ti kabambantayan ket naidumaduma iti kaakaba manipud iti 400 kilometro (250 mi) iti laud aginggana ti 150 kilometro (93 mi) iti daya.
Dagiti linaon
Ekolohia[urnosen | urnosen ti taudan]
Dagiti mula ken ayup ti Himalaya ket agdumaduma babaen ti klima, tudo, kangato, ken dagiti daga. Dagiti panagbalbaliw ti klima ket sumakup mabnipud ti tropikal a babba ti kabambantayan aginggana iti permanente a yelo ken niebe kadagiti kangatuan pantok. Iti kangatuan a lugar ti Tropiko ti Kanser, ti permanente linia ti niebe ket isu kadagiti kangatuan iti lubong iti agarup a 5,500 metro (18,000 ft).[4] Iti maigiddiatan, dagiti ekuatorial a kabambantayan idiay Baro a Guinea, ti Rwenzoris ken Colombia ket adda ti abab-baba a linia ti niebe iti 900 metro (2,950 ft) .[5] Ti kaadu ti tinawen a panagtudtudo ket umad-adu manipud iti laud nga agpadaya idiay igid ti akin-abagatan a sanguanan ti kabambantayan. Daytoy a panagduduma ti kangato, tudo ken kasasaad ti daga a maitipon ti nangato unay a linia ti niebe ket mangsuporta kadagiti adu a kita ti komunidad dagiti naisangsangayan a mula ken ayup. Kas pagarigan dagiti nakaro ti kangato nga altitud (nababa nga atmosperiko a presion) no mairaman ti nakaro a kalamiis ket mangpalubos ti panagbiag dagiti ekstremopilo nga organismo.[6]
Ti naisangsangayan a kabaknang ti agsabsabong ken mulmula ti Himalaya ket mapmapan kadagiti estruktural ken komposisional a panagbalbaliw gapu ti panagbalbaliw ti klima. Ti panagpangato ti temperatura ket mabalin a mangiyalis kadagiti nadumaduma a sebbangan kadagiti nangatngato nga elebasion. Ti kabakiran ti diraan ket pinarparukma babaen dagiti kabakiran ti pino idiay rehion ti Garhwal Himalaya. Adda dagiti reporta dagiti nasapa a panagsabsabong ket panagbungbunga kadagiti sebbangan ti kayo, a naipangpangruna ti rododendro, mansanas ken Myrica esculenta. Ti kangatuan nga ammo a sebbangan ti kayo idiay Himalayas ket ti Juniperus tibetica a mabirukan idiay 4,900 metro (16,080 ft) idiay Akin-daya a Tibet.[7]
Heolohia[urnosen | urnosen ti taudan]
Ti Himalaya ket dagiti kaubingan akabambantayan iti planeta ken kangrunaan a buklen ti nabagkat a sedimentario ken metamorpiko a bato. Segun ti moderno a teoria ti plato a tektoniko, ti pannakapormada ket ti nagbanagan ti maysa a kontinental a panagdinnungpar wenno orohenesis idiay igid ti pagsasabatan a pagbeddengan a baetan ti Indo-Australiano a Plato ken ti Eurasiano a Plato. Daytoy ket tinawtawagan a kas ti nakulpi a bantay.
Ti panagdungpar ket nangrugi iti Akin-ngato a Kretaseo a paset ti panawen idi 70 riwriw a tawtawen, idi tiaggungunay ti amianan nga Indo-Australiano a Plato, nga aggungunay iti agarup a 15 cm ti tunggal maysa atawen, ket nakidinnungpar iti Eurasiano a Plato. Idi agarup a 50 riwriw a tawtawen, daytoy napardas nga aggungunay nga Indo-Australiano a plato ket kompleto a nangrikep ti Taaw Tethys, a ti kaada daytoy ket naikeddeng babaen dagiti sedimentario a bato a mabirukan idiay dataran ti taaw , ken dagiti bulkan nga umarariping kadagiti igidna. Gaputa dagitoy a sedimento ket nalag-anda, nalumesda kadagit ikabambantayan embes a limned iti datar. Ti Indo-Australiano a plato ket agtultuloy maipipan a horisontal iti baba ti Tibetano a banak , a mangpilit ti banak nga agpangato. Ti Arakan Yoma bambantay idiay Myanmar ken ti Is-isla Andaman ken Nicobar idiay Luek tiBengal ket naporma pay a kas ti maysa anagbanagan ti daytoy a panagdungpar.
Ti Indo-Australiano a palato ket aggungunay pay laeng iti 67 mm ti tunggal maysa a tawen, ken kadagiti sumaruno a 10 a riwriw a tawtawen daytoy ket mapanto iti agarup a 1,500 km idiay Asia. Agarup a 20 mm ti tunggal maysa a tawen iti India-Asia c a panagsabsabat ket masagepsep babaen ti panagduyok iti igid ti akin-abagatan a sanguanan ti Himalaya. Daytoy ket pagbanagan ti Himalayas nga agpanagto babaen ti agarup 5 mm ti tunggal maysa a tawen, a mangaramid kadagitoy a heolohiko nga aktibo. Ti panagggunay ti Indiano a plato idiay plato ti Asian ket mangaramid daytoy a rehion a seismiko nga aktibo, a agbanagan kadagiti giingined
Idi las-ud ti kinaudi a panawen ti yelo, adda idi ti maysa a naikapet nga alog ti yelo dagiti glasier ti baetan ti Kangchenjunga iti daya ken Nanga Parbat iti laud.[8] Iti laud, dagiti glasier ket timmiponda ti network iti alog ti yelo idiay Karakoram, ken iti amianan, timmiponda ti dati a Tibetano a kaunegan ti daga a yelo iti abagatan, ti ruar a panagayos dagiti glasier ket nagpatingga iti baba ti elebasion iti 1,000–2,000 metro (3,300–6,600 ft).[8][9] Bayat a ti agdama a ginget dagiti glasier ti Himalaya ket umabot ti 20 aginggana iti 32 kilometro (12 iti 20 mi) iiti kaatiddog, adda dagiti kangrunaan a ginget dagiti glasier idi ket 60 aginggana iti 112 kilometro (37 iti 70 mi) ti kaatiddogda idi las-ud ti yelo a panawen.[8] Ti glasier a linia ti niebe (ti altitud a lugar ti pakapenpenan ken ablasion ti glasier ket natimbeng) ket agaru idi a 1,400–1,660 metro (4,590–5,450 ft) nga abab-baba ngen tatta nga aldaw. Isu nga, ti klima ket saana a 7.0 iti 8.3 °C (44.6 iti 46.9 °F) a nalamlamiis ngem tatta nga aldaw.[10]
Dagiti nagibasaran[urnosen | urnosen ti taudan]
- ^ "Panakailawlawagan ti Himalaya". Dagiti Online a Diksionario ti Oxford. Naala idi 2011-05-09.
- ^ "Bantay a Sistema ti Himalaya". Naala idi 2007-08-07.
- ^ Bishop, Barry. "Himalaya (bantay, Asia)". Encyclopaedia Britannica. Naala idi 1 Oktubre 2012.
- ^ Shi, Yafeng; Xie, Zizhu; Zheng, Benxing; Li, Qichun (1978). "Pannakaiwarwaras, Langa ken dagiti Panagdumaduma dagiti Glasier iti Tsina" (PDF). Penpen ti Glasier ti Lubong. Riederalp Workshop.
- ^ Henderson-Sellers, Ann; McGuffie, Kendal. Ti Kasakbayan ti Klima ti Lubong: Ti Panagmodelo a Perspektibo. pp. 199–201. ISBN 9780123869173.
- ^ Hogan, C. Michael (2010). Monosson, E.; Cleveland, C., dagiti ed. "Archaea". Ensiklopedia ti Daga. Washington DC: Nailian a Konsilo para iti Siensia ken Enbironmento.
- ^ Miehe, Georg; Miehe, Sabine; Vogel, Jonas; Co, Sonam; Duo, La (Mayo 2007). "Kangatuan a Linia ti kayo idiay Akin-amianan a Hemisperio ket Mabirukan idiay Akin-abagatan a Tibet" (PDF). Panagsukisok ken Panagrang-ay ti Bantay. 27 (2): 169–173. doi:10.1659/mrd.0792.
- ^ a b c Kuhle, M. (2011). "Ti Nangato a Glasial (Kinaudi a Panawen ti Yelo ken Kinaudi a Glasial Maximum) a Yelo a Kalob ti Nangato ken Tengnga nga Asia, nga adad ti Maysa a Kritiko a Panagrepaso Kadagiti Kinaudi a Petsa ti OSL ken TCN". Iti Ehlers, J.; Gibbard, P.L.; Hughes, P.D. Kuatenario a Glasiasion - Gay-ay ken Kronolohia,Ti Asasideg a Panagkita. Amsterdam: Elsevier BV. pp. 943–965. (dagiti imapa ti glasier mabalin a maikarga)
- ^ Kuhle, M (1987). "Subtropikal a bantay- ken bambantay a gasasion idi ti panawen ti yelo ket nangkalbit ti panagawan dagiti maipapan ti glasier a paset ti panawen iti Pleistoseno". GeoJournal. 14 (4): 393–421. doi:10.1007/BF02602717.
- ^ Kuhle, M. (2005). "The maximum Ice Age (Würmian, Last Ice Age, LGM) glaciation of the Himalaya – ti glasioheomorpolohiko a pangsukisok dagiti linia a pagrimriman ti glasier, kapuskol ti yelo ken kababaan a dati nga igid a puespuesto dagiti Bantay Everest-Makalu-Cho Oyu a massif (Khumbu- ken Khumbakarna Himal) a mairaman kadagiti pakaammo ti naladaw a glasial-, neoglacsial-, ken dagiti naipakasaritaan nga agpang ti glasier, dagiti depresion ti linia ti niebe ken tawtawen". GeoJournal. Dordrecht: Kluwer. 62 (3–4): 193–650. doi:10.1007/s10708-005-2338-6.
Adu pay a mabasbasa[urnosen | urnosen ti taudan]
- Aitken, Bill, Footloose idiay Himalaya, Delhi, Permanent Black, 2003. ISBN 81-7824-052-1
- Berreman, Gerald Duane, Hindus ti Himalaya: Etnograpia ken Panagbaliw, maiak-2 rev. ed., Delhi, Unibersidad ti Oxford a Pagmalditan, 1997.
- Bisht, Ramesh Chandra, Esiklopedia ti Himalaya, New Delhi, Mittal Publications, c2008.
- Everest, ti IMAX a pelikula(1998). ISBN 0-7888-1493-1
Dagiti silpo ti ruar[urnosen | urnosen ti taudan]
Midia a mainaig iti Himalaya iti Wikimedia Commons


text:
Cabugao, Ilocos Sur – Naangay ti Graduation Mass para iti amin nga agturpos ti Sekundaria iti Cabugao Institute, Cabugao, Ilocos Sur iti bigat ti Marso 26, 2014.
Naangay ti Misa iti Cabugao Catholic Church, Cabugao, Ilocos Sur a nagatendaran dagiti aggraduar nga estudiante iti uppat a Class Sections ti High School a binayabay dagiti nagannakda agraman dagiti Teachers ken Advisers-da a pakairamanan metten ni Miss Maria S. Rondon, Principal ti nasao a pagadalan-sekundaria ti ili.
Maangay ti Graduation Ceremonies ti nasao a pagadalan inton Marso 27, 2014 iti Victorino A. Savellano Gymnasium, Cabugao Institute Compound, Brgy. Bonifacio, Cabugao, Ilocos Sur.
Naangay ti Graduation Mass babaen ti panangannong ni Rev. Fr. Felix Costales, Parish Priest ti nasao a Simbaan ti St. Mark the Evangelist, Roman Catholic Church, Cabugao, Ilocos Sur. # (Web In-Action)


text:
Corcuera, Romblon
Ti Corcuera ket maysa a maika-5 a klase nga ili iti probinsia ti Romblon iti Filipinas.
Dagiti baranggay[urnosen | urnosen ti taudan]
Ti Corcuera ket nabingbingay kadagiti 15 a barbaranggay.[2]
- Alegria
- Ambulong
- Colongcolong
- Gobon
- Guintiguiban
- Ilijan
- Labnig
- Mabini
- Mahaba
- Mangansag
- Poblacion
- San Agustin
- San Roque
- San Vicente
- Tacasan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Romblon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 24 Septiembre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Romblon". Datos ti Populasion ti Ili. Dibision ti Panagsukisok ti LWUA. Naala idi 24 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Cabugao, Ilocos Sur – Nagtataripnong ti 94 a Barangay Health Workers (BHW) iti 33 a barangays ti ili a Cabugao idi Setiembre 26, 2011 iti Municipal Conference Hall tapno awatenda ti Philhealth Cards nga ited ti Gobierno Munisipal babaen ti serbisio ti opisina ti Mayor ken ti MSWDO.
Iti pammabileg a balikas ti ama ti ili, Mayor Ediboy S. Cobangbang, Jr., binigbigna ti kabaelan dagiti BHW a tumulong iti Gobierno Munisipal a mangipagteng ti serbisio-medikal kadagiti barbarangay ket tumulong ti Mayor babaen iti pannuporta ti Sangguniang Bayan iti pannakayalokar ti pundo para iti “premium” tapno maikkan pay dagiti awan pay ti Philhealth-na nga umili ti Cabugao.
Inulit nga ingunamgunam ni Mayor Ediboy ti saan koma a panagdoble ti maaddaan ti Philhealth iti uneg ti maysa a pamilia tapno makapagwaras a sapasap daytoy a benepisio nga itden ti Gobierno. Kuna ni Mayor Ediboy nga adda Task Force ti Gobierno Munisipal nga agasikaso ti dadduma a pakaseknan dagiti umili maipapan iti Philhealth. Innayonna pay ti nasayaat a panggep ti Gobierno Nasional ket indawatna nga agtultuloy koma daytoy a katinnulong ti Gobierno Munisipal a mangsaranay kadagiti umili a seknan ti sakit. Kinaritna ti gunglo ti BHW nga idauluan ni Mrs. Natividad Gaspar a pagsasaritaan dagitoy ti mabalin a mainayon a mangpapintas pay ti serbisioda ken ti asosasionda.
Dinakamat met ni Mrs. Lydia S. Gazmen, Municipal Social Welfare Development Officer ti LGU-Cabugao a kasapulan a mai-confine ti ospital wenno klinika ti masakit tapno makasagrap ti benepisio nga itden ti Philhealth. Innayonna a no agyanda iti kuarto nga awan ti bayadna, awan met bayad iti serbisio ti mangngagas.
Kabayatanna, napagasatan ni Mrs. Arlyn Sajonia, BHW ti Barangay Nagsantaan, a nabunot ni Mayor Ediboy ti naganna ket pinadayawan ti Ama ti Ili kas naipangruna a BHW.
Kadua ni Mayor Ediboy ni SB Member Carlito S. Pano, M.D., Chairman, Committee on Health a nangpadayaw ken ni Mrs. Sajonia. # (Insurat ni JOED SAJONIA/ab photography)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Exodo 7:1-25
7 Iti kasta ni Jehova kinunana ken Moises: “Kitaem, pinagbalinka a Dios ken Faraon,+ ket ni Aaron a bukodmo a kabsat agbalinto a mammadtom.+2 Sika—sawemto amin nga ibilinko kenka;+ ket ni Aaron a kabsatmo ti agsaonto ken Faraon,+ ket masapul a palubosanna manipud iti dagana ti annak ti Israel.+3 No maipapan kaniak, bay-akto a sumubeg ti puso ni Faraon,+ ket pudno unay a paaduekto dagiti pagilasinak ken dagiti milagrok iti daga ti Egipto.+4 Ket saanto nga umimdeng kadakayo ni Faraon;+ ket kasapulan nga ipataykonto ti imak iti Egipto ket iruarko dagiti buyotko,+ ti ilik,+ ti annak ti Israel,+ manipud daga ti Egipto buyogen kadagiti dadakkel a panangukom.+5 Ket sigurado a maammuanto dagiti Egipcio a siak ni Jehova inton iyunnatko ti imak maibusor iti Egipto,+ ket pudno nga iruarko ti annak ti Israel manipud iti tengngada.”+6 Ket da Moises ken Aaron inar-aramidda ti kas iti imbilin kadakuada ni Jehova.+ Inaramidda ti kasta met laeng.+7 Ket ni Moises walopulo ti tawenna idi ket ni Aaron walopulo ket tallo ti tawenna iti tiempo ti panagsaoda ken Faraon.+8 Kinuna ita ni Jehova kada Moises ken Aaron:9 “No kas pagarigan ta agsao kadakayo ni Faraon, a kunkunana, ‘Mangpataudkayo iti milagro iti biangyo,’+ ngarud masapul a kunaem ken Aaron, ‘Alaem ti sarukodmo+ ket ipuruakmo iti sanguanan ni Faraon.’ Agbalinto dayta a dakkel nga uleg.”+10 Gapuna da Moises ken Aaron napanda ken Faraon ket inaramidda nga apagpag-isu kas iti imbilin ni Jehova. Iti kasta impuruak ni Aaron ti sarukodna iti sanguanan ni Faraon ken dagiti adipenna ket nagbalin a dakkel nga uleg.11 Nupay kasta, inayaban met ni Faraon dagiti masirib a tattao ken dagiti mangkukulam;+ ket dagiti mismo a managsalamangka a papadi ti Egipto inaramidda ti isu met laeng a banag babaen kadagiti arte ti panagsalamangkada.+12 Gapuna impuruakda tunggal maysa ti sarukodna, ket nagbalinda a dadakkel nga uleg; ngem ti sarukod ni Aaron inalun-onna dagiti sarukodda.13 Kaskasdi, ti puso ni Faraon simmubeg,+ ket saan nga immimdeng kadakuada, kas iti sinao ni Jehova.14 Kalpasanna ni Jehova kinunana ken Moises: “Ti puso ni Faraon awanan panagtignay.+ Nagkitakit a mamalubos kadagiti umili.+15 Mapanka ken Faraon iti bigat. Adtoy! Isu agturong iti danum!+ Ket masapul nga isaadmo ta bagim a sumabet kenkuana iti igid ti Karayan Nilo,+ ket ti sarukod a nagbalin a serpiente alaem ita imam.+16 Ket masapul a kunaem kenkuana, ‘Ni Jehova a Dios dagiti Hebreo imbaonnak kenka,+ a kunkunana: “Palubosam ti ilik tapno makapagserbida kaniak idiay let-ang,”+ ngem adtoy saanka a nagtulnog agingga ita.17 Daytoy ti kinuna ni Jehova:+ “Babaen itoy maammuamto a siak ni Jehova.+ Adtoy kabilek iti sarukod nga adda iti imak ti danum nga adda iti Karayan Nilo,+ ket sigurado nga agbalinto dayta a dara.+18 Ket dagiti ikan nga adda iti Karayan Nilo mataydanto,+ ket ti Karayan Nilo pudno a bumangsitto,+ ket dagiti Egipcio pudno a saandanto a mairusok ti uminum iti danum manipud iti Karayan Nilo.”’”+19 Kalpasanna ni Jehova kinunana ken Moises: “Kunaem ken Aaron, ‘Alaem ti sarukodmo ket iyunnatmo ta imam+ iti rabaw ti dandanum ti Egipto, iti rabaw dagiti karayanda, iti rabaw dagiti kanal ti Nilo a kukuada ken iti rabaw dagiti naruno a ban-awda+ ken iti rabaw ti amin a naurnong a dandanumda, tapno agbalinda koma a dara.’ Ket sigurado nga addanto dara iti intero a daga ti Egipto ken kadagiti basehas a kayo ken kadagiti basehas a bato.”20 Dagus nga inaramid da Moises ken Aaron ti kasta,+ kas iti imbilin ni Jehova,+ ket intag-ayna ti sarukod ket kinabilna ti danum nga adda idi iti Karayan Nilo iti imatang ni Faraon ken dagiti adipenna,+ ket ti isuamin a danum nga adda idi iti Karayan Nilo nagbalin a dara.+21 Ket natay dagiti ikan nga adda iti Karayan Nilo,+ ket nangrugi a bumangsit ti Karayan Nilo; ket saan a nabalinan dagiti Egipcio ti uminum iti danum manipud iti Karayan Nilo;+ ket ti dara adda idi iti intero a daga ti Egipto.22 Nupay kasta, dagiti managsalamangka a papadi ti Egipto inaramidda ti isu met laeng a banag babaen kadagiti nalimed nga arteda;+ iti kasta ti puso ni Faraon nagtultuloy a nasubeg,+ ket saan nga immimdeng kadakuada, kas iti sinao ni Jehova.+23 Gapuna nagbaw-ing ni Faraon ket simrek iti balayna, ket saanna nga insaad ti pusona a mangipateg uray iti daytoy.+24 Ket amin dagiti Egipcio nagkalkalida iti aglawlaw ti Karayan Nilo maipaay iti danum nga inumen, agsipud ta saanda a nabalinan ti uminum iti aniaman a danum ti Karayan Nilo.+25 Ket pito nga aldaw ti natungpal kalpasan ti panangkabil ni Jehova iti Karayan Nilo.


text:
Karayan Abulog
Ti Karayan Abulog ket isu ti maika-9 a kadakkelan a sistema ti karayan idiay Filipinas kadagiti termino ti kadakkel ti taudan ti danum.[1][2] Daytoy ket addaan ti nakarkulo a pagayusan ti danum iti 3,372 kuadrado kilometro (1,302 sq mi) ken ti kaatiddog iti 175 kilometro (109 mi) manipud kadagiti taudanna iti banbantay ti Rehion Administratibo ti Kordiliera. Ad-adu ngem 90% iti pagayusan a lugar ti karayan ket mabirukan idiay probinsia ti Kalinga bayat a dagiti nabatbati ket adda idiay probinsia ti Cagayan.
Dagiti nagibasaran[urnosen | urnosen ti taudan]
- ^ "Dagiti penned idiay Kordiliera" (PDF). Cordillera People's Alliance, Public Information Commission. 2001. Naiyarkibo (PDF) manipud iti kasisigud idi 28 Agosto 2008. Naala idi 2008-09-19.
- ^ "Dagiti Kangrunaan a Labneng ti Karayan ti Filipinas" Inpablaak babaen ti OPisina ti Nailian a REkurso ti Danum, Oktubre 1976 (p 12)
Nagsasabtan: 18°23′50″N 121°26′03″E / 18.3972783°N 121.43419°E


text:
Timmulong met a nangiwardas daytoy nga aktibidad ni Mr. Nerio Daproza, Municipal Rice Program Coordinator a kas paset ti programa ti DA-LGU ken Gobierno Munisipal nga idauluan ni Mayor Edgardo “Ediboy” S. Cobangbang, Jr.
Segun ken ni Mr. Nordito Surtido, inabrasa a dagus dagiti mannalon ditoy ti panagmula ti Hybrid Rice manipud idi 2001 a pannakaisaknap ti panagmula ti Hybrid. Karkulasionna ket agarup 20% laengen ti agmulmula ti inbred ditoy a barangay.
Iti programa, nagatendar ni Vice Mayor Danny Q. Gazmen ket kimmablaaw ken nagyaman ta adda dagiti korporasion a mangidanon ti mapabpabaro a teknolohia ken wagas ti panagpaadu ti apit a kalkalikaguman met ti Gobierno Munisipal.
Immatendar met da Mrs. Zenaida S. Andrada, Municipal Agriculturist ken kakaduana iti DA-LGU, MAFC Chairman Rogelio Barlolong, Federated Farmers’ President Elmer G. Bromeo, dagiti agmulmula ti Hybrid iti nadumaduma a barangay ti ili ti Cabugao tapno makipagadalda kadagiti naballigi a wagas ti panagmula ti Hybrid iti pagdindinamagan a “Barangay Top Producer” ti Hybrid Rice ti Barangay Turod-Patac kas naibaga dagiti taga-DA-LGU.
Kaaduan a naimula ita a panagtalon ti Wet Season 2011 ket SL 11, SL 8, Bigante, ken TH 82 a nakagun-odanda ti nangato a bilang ti maapit nangruna koma no di naapektaran ti naglabas a bagyo.
Dagiti staff ti SL Agritech a kinatinnulong ti Barangay Turod Patac ken DA-LGU a nagpa-Field Day ket isuda: Marlon Antonio, FSO Ilocos Norte; Tomas Busay, FSO Ilocos Sur, Ruel Ganareal, TSR Region 1 ken Cathy Galura, Senior Vice President, SL Agritech Corporation. # (JOED SABIO-SAJONIA)


text:
Nagatendar dagiti Day Care Workers kadagiti barangays ken kasta met dagiti nagannak a nangkuyog kadagiti nakisalip nga ubbingda iti Draw and Tell Contest a naitampok iti aktibidad.
Panglukat a sarita ti naited ken ni Mr. Gilbert Seguritan, Federated Day Care Parents Service Group President nga insaup ni Mr. Crispolo Arcebal, Day Care Worker ti Brgy. Cuancabal.
Naited ti “Overview of the Children’s Congress” babaen ken ni Mrs. Lydia S. Gazmen, MSWDO idinto ta innaganan met ni Mr. Ronie Solar, Dardarat Day Care Worker dagiti mangbukel ti Board of Judges.
Iti mensahe ni Mayor Ediboy, kimmablaaw ken nagyaman kadagiti amin a nagatendar iti nasao a selebrasion ket dinakamatna ti napateg a panangipamaysa ti Gobierno Munisipal iti pagsayaatan a programa ken pannakaprotehir ti karbengan dagiti ubbing. Innayonna a daytoy a panangipamatmat dagiti ubbing kadagiti talento ken abilidadda ket bunga ti napintas a pannakaisuroda iti biang dagiti Day Care Workers ken dagiti nagannak.
Agpadpada met da Vice Mayor Danny Q. Gazmen ken SBM Carlito S. Pano, M.D., Chairman, Committee on Health a nangikumit iti panangitandudoda iti aniaman a pagsayaatan a linteg para kadagiti ub-ubbing a mapanday iti laem ti Konseho Munisipal.
Iti salip ti Draw and Tell, nagpaay a Chairman iti Board of Judges ni Mrs. Jerlie S. Cobangbang, kapisi ti puso ni Mayor Ediboy, ken kinatinnulongna da SBM Vicky S. Serna ken SBM Jemaima Soller Tan-Yee.
Naglektiur met ni PO3 Bernadette R. Aquino maipapan iti nagkaadu a karbengan ken panangproteksion ti linteg kadagiti ubbing. Imbinsabinsa ti Policewoman iti pateg ti panangrespetar ti kaaduan ti kalintegan dagiti ubbing agsipud ta dakkel ti kaibatoganda kadagiti napanday a linteg nupay addada iti menor de edad a kasasaad.
Binagi ni Ms. Arlene Brosas, pannakabagi ti AKAP BATA Partylist iti nalawlawa a panangimutektek ti kasasaad dagiti ubbing iti kagimongan. Imbagana a nabuangayen ti Commnittee on Children iti Nababbaba a Kongreso iti Pilipinas ket daytoy ti mangipasimudaag ti napasnek a panangikaso ti Gobierno iti pannakataming ti kalintegan, karbengan ken pannakaidur-as ti pagsayaatan dagiti ubbing.
Segun iti Partylist Representative, epektibo ti homebased-teaching, child participative activites kas iti maaramid iti selebrasion iti panangmuli kadagiti ubbing kadagiti talentoda. Nainayon pay a dinakamatna maipapan iti panangtiped iti “child pornography”.
Katinnulong ti AKAP BATA ti Catholic Bishops’ Conference of the Philippines (CBCP), NCCP, UCCP, Rotary Clubs, nadumduma a civic organizations a mangmobilisar iti komunidad a tumulong kadagiti ubbing para iti nasaysayaat a pagbanaganda kas iti pannakaangay ti seminar-workshops, pannakaited ti proyekto, ken pannakikammayet kadagiti Local Government Units (LGU’s) nangruna iti DSWD-MSWDO ken iti Kongreso ti Pilipinas.
Dagiti naikkan ti premio a nagpartisipar iti Draw and Tell ket dagiti sumaganad:
1ST Prize, Cleo May Medina, NISTC Day Care; 2nd Prize, Tefanie Joy Bayani, Salapasap Day Care; 3rd Prize, Kian Shienler Gaspar, Cuancabal Day Care. # (Insurat ni JOED SABIO SAJONIA/Nagretrato, Alvin S. Solis)